Papersnake/gushiwen huggingface dataset:
海阳湖别浩初师
刘禹锡（唐代）

近郭看殊境，独游常鲜欢。逢君驻缁锡，观貌称林峦。

湖满景方霁，野香春未阑。爱泉移席近，闻石辍棋看。

风止松犹韵，花繁露未干。桥形出树曲，岩影落池寒。

别路千嶂里，诗情暮云端。他年买山处，似此得隳官。
挽季通判
王之望（宋代）

六艺潜心老益尊，此邦耆旧众推贤。
高文早出诸儒右，清节宜推独行篇。
白首可怜才半剌，朱衣犹得贵重泉。
佳城一閟成千古，寂寞哀笳惨暮烟。
从军行
崔一鸣（明代）

万里居延百战城，胡沙落日暮风生。将军没后勋劳薄，空博匈奴畏姓名。
答刘正之见招四绝
黄榦（宋代）

求田问舍两参差，木坏山颓万古悲。
多谢刘郎能馆我，短檠疎雨听清规。
【双调】折桂令_过多景楼滔
周文质（元代）

过多景楼
滔滔春水东流，天阔云闲，树渺禽幽。山远横眉，波平消雪，月缺沉钩。桃蕊红妆渡口，梨花白点江头。何处离愁，人别层楼，我宿孤舟。
咏蟠梅
梨雪旋绕东风，谁屈冰梢，怪压苍松？绿萼含香，枯根层结，春信重封。清味远嫌蝶妒蜂，老枝寒舞凤蟠龙。夜月朦胧，疏蕊纵横；瘦影交加，碎玉玲珑。
二色鞋儿
轻摇环佩丁东，半露新荷，半掩芙蓉。花柳些些，霞绡点点，锦翠弓弓。绿绫扇轻拈落红，茜萝尖微印苔踪。心恨难通，裙底鸳鸯，出落雌雄。
临江仙 其一
刘辰翁（宋代）

睡过花阴一丈，愁深酒力千钟。梦魂不得似游蜂。

瓶花无密约，到处自神通。

天上西湖似锦，人间骄马如龙。今年不与去年同。

飘零终不恨，难与故人逢。
将赴京留题山庄西壁
蔡襄（宋代）

禁林京尹荷恩光，三上螭头乞郡章。
贫薄奉亲须仰禄，此心安敢系轩裳。
晨循摘星陀游云水洞
陈宝琛（清代）

摘星陀峻无由登，折旋斜上层复层。双崖前横忽中豁，杖底百复河如绳。

绿阴障天导西下，磴尽始见岩栖僧。乍探洞口怯深黝，作气联臂贤吾朋。

俯偻匍匐仅得度，手据足抵吾犹能。稍前一罅侧身过，以火照壁龙对腾。

穹窿仰视不见顶，列炬十数终凌兢。雪山危坠塔断卧，鬼佛寻丈疑有凭。

咄哉扣石备众响，笑语辄作洪声应。燎光瑟缩益险滑，欲进却返心瞢瞢。

重幽顿出眩隙景，失讶接引来然灯。归途追忆恍一梦，长觉绕耳钟眩噌。
简李伯仁节甫
赵蕃（宋代）

溧水忽再到，清明无隔晨。
一翁方上府，二季曲留宾。
诗律叹仍旧，鬓霜惊渐新。
君家直李杜，我乃愧黄陈。
三山
马之纯（宋代）

九华境上曾亲历，五老峰前亦屡过。
不似三山殊媚好，何须千仞极嵯峨。
翠围宛似屏间画，绿折全如水上波。
况与沧江苦相近，见来心眼定如何。
拟谢叔源游西池
吴敦仁（清代）

人生不百年，何必长苦歌。美境与良朋，两两常蹉跎。

一朝携浊酒，健步池上过。池上何所有，芙蓉映飞霞。

山光镜潭影，髣佛来纤阿。片石自奇古，幽景弥清华。

攀萝复采兰，日暮恋芳柯。芳柯有时折，离人怅若何。

一饮已颓然，烟雨纡怀多。
法云
王安石（宋代）

法云但见脊，细路埋桑麻。
扶舆度焰水，窈窕一川花。
一川花好泉亦好，初晴涨绿深於草。
汲泉养之花不老，花底幽人自衰槁。
以使事过成都讫事而归虞万州成都尉高表史拉
魏了翁（宋代）

无事江流到处平，无言天运四时新。
真仙此意何曾间，直到如今瞪眎人。
送牟尧文
李石（宋代）

别久无辞道路难，敝裘依旧据征鞍。五湖我已遭风逆，三径君能犯雪寒。

下榻莫嫌烹瓠叶，倚门正及颂椒盘。一杯少味仍相送，折得梅花带笑看。
句
萧肃（宋代）

钟声出峡口，塔影落潭心。
送宗元始和尚之天竺维那 其一
赵偕（元代）

觉来何处有莺鸣，寒碧山中正五更。遥想高人思我处，霜华月色半窗明。
海珠寺谒李忠简公祠
杨瑞云（明代）

沧江万顷一珠浮，灯火长缘学士留。绝代文章推大雅，千年砥柱在中流。

风清瑶岛僧钟出，岸夹桃花水榭幽。潮去潮来人事改，还同清献表南洲。
太师中书令魏国公册赠尚书令追封真定王赵挽
王禹偁（宋代）

忍听咚咚窆鼓声，笳箫鸣咽暮云凝。
勋劳自合同萧相，谥法还须比魏徵。
晓月暗垂丹旐露，夜风轻触繐帷灯。
三川父老知何限，尽逐灵輀泪满膺。
题效奇
王柏（宋代）

未识效奇处，得於诗卷间。
屋边环翠竹，窗外即青山。
月向女墙过，烟凝老树闲。
不缘心匠巧，何以发天悭。
贵竹对雨寄焦学宪
田汝成（明代）

远道难托迹，新羁多怯魂。
况兹风雨夕，四塞山城昏。
坐令昭旷怀，颓然抱幽存。
尚冀晤才彦，清谈蠲郁烦。
高山邈旌节，何用展寒暄。
孤鸿去容与，遐心矫腾骞。
君心谅无拒，跂予伫归轩。
和独钓 其一
韦骧（宋代）

苍葭欺绿鬓，白水照朱颜。掷饵渊渟处，牵钩荡漾间。

亦知鱼呴沬，肯学雀衔环。且欲资清旷，消磨永日閒。
游三天洞
吴师道（元代）

稽亭山下三天洞，忆我金华物色同。拔地飞崖云汹涌，映空嵌色树葱茏。

不知混沌何年凿，直恐神仙有路通。终拟赤松归隐去，清游还堕梦魂中。
喜厉山人自禾中来得诗四章 其四
姚燮（清代）

惜无叶石林，来续白祠社。往岁徵逐流，当路几存者？

君髯白已斑，我发秃就寡。忍于深柳阴，对此绿盈把。

柳边春正酣，纤鸟语娇奼。何以艳日光，不照破屋下。

明日阊门市，与子贳蹇马。芊芊多蘼芜，莽莽入原野。

蛱蝶吾帽栖，游丝子衣惹。漫感羁人羁，聊为冶游冶。
减字木兰花 红叶
曹溶（明代）

霜酣千树，踏遍洞庭西去路。不会伤秋，只当花林烂漫游。

山桥野岸，尚有垂杨青一半。落尽金风，看入谁家锦字中。
近苦多故坐病乏药
董嗣杲（宋代）

江郊雪冱莫知津，客泪双垂怅此身。
魔障在前无妄想，饥寒随处肯言贫。
畏途日有风波恐，病骨时需药石频。
屏息支吾心已扰，眼前谋绝故乡亲。
叶梦授送家园梅花且以绝句十五章见示次其韵 其二
李纲（宋代）

道人宴坐得圆通，妙观年来等色空。结习已销花不染，何妨镶丽伴衰翁。
自桂林赴永宁州有作
李云章（清代）

桂林西百里，山势塞天绿。一径飞鸟外，盘蛇断复续。

我身托箯舆，愧彼行踯躅。仰陟牵长縆，俯注挽群仆。

危跻顿层峭，旁涉眩屡曲。崖颓石压顶，磴削苔滑足。

冥濛走腥云，惨澹入幽竹。舞风高树飞，吊月怪禽哭。

都朗岭尤险，千仞擘坤轴。灏气反在底，那能辨岩谷。

三台抱重巘，坚壁俨单复。虎豹昔纵横，兵戈费驱逐。

我来属时和，山深暑不酷。掇芳閟仙赏，抉胜豁尘瞩。

朝炊霞际餐，夜枕水声宿。扶持忘疲劳，山川喜淳朴。

便作桃源看，端居岭清福。
归途杂诗二首 其一
金大车（明代）

我昔游齐东，数醉村家酒。今日经故途，访之寂无有。

惆怅憩空林，偶值苍颜叟。为言遭岁凶，饥寒苦奔走。

布褐不掩形，藜藿不充口。沟壑半流离，十室空八九。

我闻涕沾裳，伫立不能久。寄谢当涂人，此意还知否。
寄山臞滕主簿
汪炎昶（宋代）

臞仙非臞惟少肥，风骨耸峭无妍姿。
有口不餐世上味，颇黎琢盌盛珠观。
手挼脚踏思烂漫，笔头芳香撷江蓠。
出古线鼎或莫识，欲为平淡愈崛奇。
论攒众口每如此，近日始读阅古诗。
瘦劲老硬铁诘曲，龃龉不棘险不巇。
此天与才未易学，太白吻喉贺肝脾。
我喜欲绝彼乃怪，劲被惊缩牢如龟。
深閟龙宫足瑰诡，犀燃惜借一二窥。
咏歌盛功代有作，吉甫宗元愈奚斯。
铿轰炳耀震宇宙，荡条万世清风吹。
先生笔力妙如许，模云绘月岂所宜。
何不飞霞缀为佩，驷以玉虯翼两螭。
直从昆仑阆风苑，横绝四海窥荒维。
左拔太华取岣绝，右抉星宿分芒辉。
一跳突入东壁府，条砚倒演银河漪。
咀盘嚼诘继雅颂，音被箫诏记之变。
与位莺风舞百默，垂亿万载无穷期。
夜梦群仙领此语，日不如此材无施，
先生首涂定何日，顾执鞭弭长相随。
壬午元日对雪二十韵
黄淳耀（明代）

正旦存馀腊，同云比庆霄。半明先应朔，万玉下崇朝。

入户方沾苇，侵盘恰点椒。轻轻仍作片，密密故封条。

柳动俄为絮，梅新转学娇。放鸠同艳曳，映綵各招摇。

客至还披氅，樽开更索貂。鸡须银画帖，燕合粉图绡。

漏泄春光甚，勾留朔气饶。形盐妆富贵，市面笑虚嚣。

比屋袁安卧，弥天穆满谣。衔枚谁入蔡，堕指独思辽。

占验因三白，忧愉判此宵。追蝗过粪壤，积谷贱琼瑶。

有喜祥风至，无心六律调。披云斜景见，吹面薄寒消。

渐放松枝直，真如鹤毳飘。青边烟起爨，润处麦生苗。

呈瑞思玄造，勤民荷帝尧。赋诗惭郢唱，岁盏或堪陶。
禅人请赞
释原妙（宋代）

遮个村僧，只好闻名。
尾巴才露，天下人憎。
渔家傲
洪皓（宋代）

侍宴乐游游赏惯。今兹吊影难呼伴。欲上望乡台复倦。愁满眼。呼琶莫写昭君怨。

满目平芜无足玩。南冠未税徒增叹。万里庭闱安否断。形魄散。此身何暇穷游观。
山行二首
释善珍（宋代）

麦畦微雨过，日照青湿湿。
牧童坐短蓑，牛卧寒鸦立。
以诗句咏梅·风清月落无人见
方蒙仲（宋代）

佳则风月境，远而烟水乡。
此花元本分，定不为人香。
春日早朝应制
窦叔向（唐代）

紫殿俯千官，春松应合欢。御炉香焰暖，驰道玉声寒。

乳燕翻珠缀，祥乌集露盘。宫花一万树，不敢举头看。
枯树
赵时韶（宋代）

斧斤不死老苍虬，未肯甘心只么休。尚有阿婆三五态，背时涂抹趁风流。
虞美人（七夕）
韩元吉（宋代）

烟霄脉脉停机杼。双鹊飞来语。踏歌声转玉钩斜。好是满天风露、一池花。

离多会少从来有。不似人间久。欢情谁道隔年迟。须信仙家日月、未多时。
过南沙曹氏别墅会沈伯熙索赋
郯韶（元代）

虞山相对南沙口，曲曲云林似辋川。隔岸花飞春片片，开门青辋雨涓涓。

故人忽喜经年见，清梦已惊三日前。深夜一尊仍惜别，还家又是月初弦。
题张若澄山水十二幅 其八 碧嶂生秋
弘历（清代）

叠嶂何缘生翠寒，为从笔底运金官。宋元蹊径何须论，古格移情杨契丹。
忆少年
洪适（宋代）

庭有燎，叠鼓鸣鼍。更问夜如何。信星彪列，天象森罗。虞旦閟宫毕，觞清庙，浆柘尊牺继猗那。嘉颂可同科。卮圣万肩摩。饬躬三宿，泰畤缛仪多。丘泽合，岳渎从曦娥。
神光烛、云车风马，芝作盖，玉为珂。奉瑄成礼，燔柴竣事，休嘉砰，隐丹阙，湛恩波。共愿乾坤隤祉，边鄙投戈。覆盂连瀚海，洗甲挽天河。欣欣喜色，长遇六龙过。奏云和。三春荐嘉禾。
戏为冥吏判
伶人（唐代）

焦湖百里，一任作獭。
颂古五十三首
释文礼（宋代）

山忘孤峻玉忘瑕，到处仙源是我家。
堪笑葛洪曾未悟，远从勾漏问丹砂。
酬袭美先见寄倒来韵
张贲（唐代）

寻疑天意丧斯文，故选茅峰寄白云。酒后只留沧海客，

香前唯见紫阳君。近年已绝诗书癖，今日兼将笔砚焚。

为有此身犹苦患，不知何者是玄纁.
清平乐 元宵前二日，重过东皋，见残雪未消，梅花欲绽，遂赋此阕。
顾贞立（清代）

闲愁未扫。拟向梅花告。傲骨自来贫亦好。丘壑尽供潦倒。

离魂不用人招。此生拼老渔樵。多谢天公有意，留将一地琼瑶。
次韵荅王蕴德纪善雨中见寄
贝琼（元代）

老夫三月不出门，懒性有如嵇叔夜。圣明遇物先采擢，枯槁于叔亦沾洒。

病驹只合中野弃，寒雀宁思上林下。印常不启信官间，书亦慵耽从容假。

淮南六月如早秋，未脱吴绫颇相讶。白雨三更沧海立，黄河一道青天泻。

池翻红艳落莲衣，石长绿文成藻藉。姑恶叔鸣父老忧，鬼车夜过儿童怕。

空怀南苍人相远，岂有东家马堪借。百钱沽酒愧瓶空，斗米如珠抱衾卖。

已惭不作子虚赋，尚托端居广文舍。隐几南窗亦自高，驱车九陌知谁暇。

识字终非杨子博，题诗误许曹刘亚。但觅丹砂苦未成，久知白发那能化。

两峰绝境可诛茅，何处良田足甘蔗。赤城仙子玉符孙，双璧今倾凤台价。

楚筵设醴未应忘，齐门鼓瑟空遭骂。叔看新学气如虹，病送残年肉销胯。

投劾终当去石门，日斜田父茅檐话。
次韵斯远弄琴
韩淲（宋代）

开门有诗来，殷若金石声。虚堂坐以咏，澹与秋气清。

岂无如此句，岂有如此情。怀哉我所尚，求田乃归耕。

时乎发鸣弹，浩浩非营营。大音知者希，既和应且平。

枫林月在户，寒影膝上横。想当三叹后，却手复起行。

华发老相看，百事皆已经。
晚坐观风亭三首
宋庠（宋代）

戍楼西北最凌空，倦客凭兰八月风。
一曲黄河连野浊，半规残日背人红。
山林枉负沈冥志，刀笔终无尺寸功。
犹喜不迷存阙地，绛英瑶斗虎牢东。
初八日人事少閒命车……
赵蕃（宋代）

细雨微风湖上亭，柳深荷密竞青青。
生平漫与形神接，客里孤游耳目醒。
题咏纷绘几诗板，画图零落半幽屏。
像祠只在荒墩外，小复舆篮更一经。
答张十一功曹
韩愈（唐代）

山净江空水见沙，哀猿啼处两三家。
筼筜竞长纤纤笋，踯躅闲开艳艳花。
未报恩波知死所，莫令炎瘴送生涯。
吟君诗罢看双鬓，斗觉霜毛一半加。
奉和添酒中六咏 其三 酒瓮
皮日休（唐代）

坚净不苦窳，陶于醉封疆。临溪刷旧痕，隔屋闻新香。

移来近曲室，倒处临糟床。所嗟无比邻，余亦能偷尝。
秋怀十首微云淡河汉疏雨滴梧桐为韵 其七
杨冠卿（宋代）

春秧困深寒，夏穗仍悯雨。书来西江西，赤地扫瓜芋。

墨数食指多，坐羞长袖舞。忧忧米如珠，南山采薇去。
僧影
韩偓（唐代）

山色依然僧已亡，竹间疏磬隔残阳。

智灯已灭馀空烬，犹自光明照十方。
凤栖梧 道友见访于磻溪
丘处机（宋代）

孤僻嵁岩清净界。凿土安身，抱道忘知解。道友相看唯莫怪。

贫闲守拙无相待。

富贵功名堪倚赖。多是多非，尖凿多成败。玉食馨香终不耐。

箪瓢寂淡常安泰。
用前韵改一二语自释
方回（元代）

南寒稍近折绵天，葵荠争承小雨怜。
冻合远峰应有雪，炊残荒市更无烟。
未妨夜画炉中箸，何苦晨呵袖里鞭。
人事好乖行路恶，政应委顺付怡然。
系马诗
萧纲（南北朝）

青骊沈赭汗，绿地悬花蹄。未垂青■尾，犹挂紫障泥。

蹀足绊中愤，摇头枥上嘶。紫关如未息，直去取榆溪。
句 其二
陈轩（宋代）

门阚泉川南海浦，地雄都府左龙岗。
少陵子
刘克庄（宋代）

骥子熊儿俱早慧，可怜失教遂纷纷。
驴边鸡栅犹云可，文选安能胜鲁论。
再和
文同（宋代）

问子瞻，何江湖，
乃心魏阙君岂无。胡为放浪检束外，
日与隐者无招呼。篮舆往往从以孥，
灵运石壁无此娱，穷深极险兴未已，
岂复更惮梯登纡。过客休夸衡与庐，
天下此景君勿孤。欲将文字写物象，
当截无限春江蒲。登高能赋属大夫，
游览未厌嗟已晡。安得世上有绝笔，
尽取君诗妆在图。此身之外何赢余，
成然而寐其觉蘧。请看湖上人名逋，
此子形无谁解摹。
重到森溪桥二首 其一
何梦桂（宋代）

往事惊心白发翁，重来雪迹印飞鸿。勋名未了将军老，空负鞬囊二石弓。
后庭宴·千里故乡
佚名（宋代）

千里故乡，十年华屋，乱魂飞过屏山簇。
眼重眉褪不胜春，菱花屏我销香玉。
双双燕子归来，应解笑人幽独。断歌零舞，遗恨清江曲。
万树绿低迷，一庭红扑簌。
壶山草堂观先叔父介庵公收藏历代名画卷册歌
吴焯（清代）

吴江枫冷逆雁翔，两月两度来金阊。抖擞寒衣气瑟缩，疏窗短日留驹光。

草堂之中多雅设，琼函玉笈纷在旁。鹊炉奇古爇龙脑，棐几拂拭铺云肪。

桓家一厨久缄闭，邺侯万签随低昂。忆昔盛年大搜索，豪取动破千金偿。

眸子炯如秋月鉴，茧丝细拆犁针铓。垂老头华手不卷，缄机谬伪恣品重。

我幸此游殊不恶，一望饱眼还撑肠。大卷引丈横帛练，小帧尺寸齐圭璋。

交州雪纑越溪纸，一一开陈闻古香。江山云雾起重叠，人物草木都煇煌。

名公大篇著跋尾，学士薤书题左方。华原营丘色泽古，从苑河阳岁月长。

颠老一山天偪侧，坡公四竹风披猖。江南一片真奇逸，西蜀万本惊擅场。

元朝四家各面目，艺园三品垂芬芳。丹丘玉潭谁辈辈，方壶雪谷何堂堂。

成宏画院还退舍，绘事独数吴中强。源流分支别南北，台阁定器追晋唐。

三百年中抉粉本，前有白石后白阳。天池泼墨翻海水，尚书摇笔凌文昌。

群公衮衮那仆数，残缣涴楮非寻常。或经补缀笺素旧，间遗姓氏审谛详。

漫说寒具惊点污，细认缝印窥收藏。仅披卷册历千百，更有苞裹满石仓。

勤搜牢记穷曛旭，天风飞雪催归装。一往决眦渐探顶，胡为缩脚嗟望洋。

江湖豪翰元有数，几见什袭千明珰。吾兄矜贵手未触，有子修饰重装潢。

天机之精天帝宝，毋使六丁下取将。稼轩兰长青湖曲，壶公鲸游白云乡。

今我一见一太息，西望垄树烟草黄。文采风流不泯没，子孙永保三千霜。
宣州环波亭
梅尧臣（宋代）

冒暑驻轮毂，徘徊北壕上，
栋宇起中央，芙蓉生四向。
今吾太守乐，慰此郡人望。
雨从昭亭来，水入句溪涨。
蜻蜓立栏角，朱鲤吹荷浪。
岸木影下布，水鸟时引吭。
心闲不竞物，兴适每倾酿。
薄暮咏醉归，陪车知几两。
次韵胡德辉乞予钞书之副六首 其四
汪藻（宋代）

长年朱墨明窗下，自笑膏肓不可为。卖菜区区苦求益，君房他日更应痴。
言怀
仇远（元代）

隔岸修筠拂细澜，风香雨色昼阴寒。
遥知新买栖霞地，坡上应添竹数竿。
韶州武溪亭
郭祥正（宋代）

滔滔武溪一何深，鸟飞莫渡兽莫临。山色欲学翠凤舞，笛声自作苍龙吟。

樽罍谩借春力暖，鬓发未免霜华侵。形容不上凌烟阁，马革裹尸那可寻。
谢史石窗送酒并茶
戴复古（宋代）

遣来二物应时须，客子行厨用有馀。
午困政须茶料理，春愁全仗酒消除。
不胜欢喜拜嘉惠，无限殷勤作谢书。
君既有来何以报，一床蕲簟两淮鱼。
大涤洞天留题
朱希言（宋代）

君看万事等虚舟，一任星星两鬓秋。
惟有林泉久成癖，每逢佳鬓为迟留。
松桧参天几万株，清阴夹道暑全无。
暗泉深洞尤难写，拟借君诗作画图。
次九弟游云居韵兼简郑禹功博士 其五
李彭（宋代）

病夫世味薄，野处随年深。以彼有限景，写我无穷心。

缅怀太冲语，山水有清音。时寻松桂约，勿遣嘲书淫。
郊外
冯山（宋代）

杖僻走世喧，吟静追古意。解巾卧柔碧，虚怀揖爽气。

漏竹日脚红，出亭山尖翠。偷閒兴未足，迟迟动归辔。
罗主簿妻朱氏挽词二首 其二
周必大（宋代）

素羃帷堂日，青乌甫竁时。薤凝朝露冷，树动晚风悲。

七十年无憾，平生壶有仪。孝哉难与谷，犹恸蓼莪诗。
张朝宗挽词二首
周必大（宋代）

甲第开邻里，蜗庐遂不孤。
相从期晚岁，太息奠生刍。
凉吹飞丹旐，残阳咏白驹。
伤心松柏路，螭首载龟趺。
观涛
朱庆馀（唐代）

木落霜飞天地清，空江百里见潮生。鲜飙出海鱼龙气，

晴雪喷山雷鼓声。云日半阴川渐满，客帆皆过浪难平。

高楼晓望无穷意，丹叶黄花绕郡城。
岩泉道中
韩元吉（宋代）

出郭心易清，看山眼难饱。
疏疏水中梅，残雪相与好。
岁华云已晚，官况良自笑。
日暮城东门，霜风动衰草。
洞仙歌
沈岸登（清代）

今年厄闰，误春芽消息。禁火烟寒雨空滴。纵松声入鼎，蟹眼翻瓯，扶残醉、谁把绿尘分得。

西泠云窦外，枪粉无多，几树尖茸嫩先摘。蒻叶拆重重，扑鼻悠扬，官字盏、乳花浮碧。

忆一骑、传来软尘飞，又十分冰蟾，单衣凉席。
重送刘伯瑞二首 其一
赵蕃（宋代）

蓬蓬楼鼓趣征航，草草邮亭共别觞。对面已惊时节换，分襟难复话言长。

君今去路云霄逼，我正落身糟曲傍。邂逅诗成傥垂寄，年年有雁到衡阳。
偈二首
释得升（宋代）

久雨不晴，一箭两垛。
鼻孔一时没烂，且道是谁之过。
赖得老赵州，出来为你勘破。
日轮天子现扶桑，谁管西来闲达磨。
题园树
刘攽（宋代）

看花前日雨，吹叶昨来风。羁旅淹留际，年光瞬息中。

今朝雪消后，重见树梢红。
题天台茅桥
罗适（宋代）

京城湿墨遗相知，心绕天台四散飞。记得小田桥上月，五更河露湿人衣。
王文恭公挽词二首 其一
黄庭坚（宋代）

先皇凭玉几，末命寄元勋。宾日行黄道，攀髯上白云。

四时成岁律，五色补天文。不谓堂堂去，今为马鬣坟。
九日赏菊未开席上次韵答崔象之寺丞
韩琦（宋代）

谁知九日接宾觞，未放寒花折露房。早是生来悲晚节，那堪开不在重阳。

满头且应良辰插，一夜宁衰浅意香。守待金铃披绝艳，共君搴蕊醉馀芳。
王梁
徐钧（宋代）

台辅尊贤匪报功，况因符命策司空。平生只为耽言谶，待此登庸恐未公。
黄花渡
马子严（宋代）

黄竹歌成雪未休，黄花渡口上横舟。
百钱买酒可能醉，千里怀人不奈愁。
岁事只余旬五日，家山犹隔两三州。
飞云在目还知否，肯为彫胡一饷留。
赠潘侍御论钱少阳
李白（唐代）

绣衣柱史何昂藏，铁冠白笔横秋霜。三军论事多引纳，

阶前虎士罗干将。虽无二十五老者，且有一翁钱少阳。

眉如松雪齐四皓，调笑可以安储皇。君能礼此最下士，

九州拭目瞻清光。
戏题四老堂十首 其一
张守（宋代）

四老堂中四老人，饱经丧乱始收身。苍颜鹤发团栾坐，知是时平有幸民。
颂古十七首
释宗演（明代）

色空明暗本无因，见见由来亦误人。
见不及时犹未瞥，那知殃祟是家亲。
郊祀庆成诗 其五
程珌（宋代）

谓圣惟能飨，由心克致虔。天心今答圣，圣意更祈天。

冲性犹勤德，搜求愈任贤。愚臣输至款，端在赋甘泉。
秋日游宝光寺
蒋主孝（明代）

清晨游古寺，红叶满秋林。广殿飞花雨，长廊转柳阴。

閒情随舞鹤，诗思逐鸣琴。流水自更变，青山历古今。

天空江雁下，露冷草蛩吟。小酌无深趣，长歌有好音。

红尘悲俗态，白石悟禅心。莲座千岩迥，松关一径深。

有家堪懊恼，无路可追寻。拟约重来此，斜阳下远岑。
和季通昼寒韵
朱熹（宋代）

万壑争流处，千年树石幽。危亭因我作，胜日为君留。

酒笑红裙醉，诗惭杂佩酬。尚嫌心境窄，更约九垓游。
舍弟观归蓝田迎新妇送示两篇 其二
杜甫（唐代）

楚塞难为路，蓝田莫滞留。衣裳判白露，鞍马信清秋。

满峡重江水，开帆八月舟。此时同一醉，应在仲宣楼。
初至象郡 其二
李格非（宋代）

去日有近远，寒暑乃不同。手捉而喙饮，嗜欲南北通。

是邦亦洙泗，人可牛与弓。良知尽虚市，妙质老耕农。

彼时张曲江，此时余襄公。二子稍颖脱，一洗凡马空。

斯文隔裔土，后生昧华风。闽中要常衮，剑外须文翁。
宗藏主之吴越
释月涧（宋代）

袅袅春风软，点点春山远。如来禅与祖师意，满眼满耳无不是。

短筇拨著南北峰，钱塘万顷寒涛舂。一笑归去来，云中五老笑颜开。
闻韶美侍郎易任广汉 其二
王十朋（宋代）

书欲临邛去，公俄广汉行。湖欣遇房相，诗拟和刘兄。

为郡人生贵，还乡昼锦荣。无从陪杖屦，老我欲归耕。
秋怀
苏舜钦（宋代）

年华冉冉催人老，风物萧萧又变秋。家在凤皇城阙下，江山何事苦相留。
同施愚山陪祀郊坛
李之芳（清代）

太乙瑶坛接露台，龙旌遥拂翠华来。仙韶细度云门奏，玉殿初明泰畤开。

千尺炉烟天外转，九重黻佩月中回。祠官解有登封意，独向《甘泉》拥赋才。
雪中忽起从戎之兴戏作
陆游（宋代）

铁马渡河风破肉，云梯攻垒雪平壕。
兽奔鸟散何劳逐，直斩单于衅宝刀。
菩萨蛮（木犀十咏带月）
侯置（宋代）

绿帷剪剪黄金碎。西风庭院清如水。月姊更多情。与人无际明。

浓阴遮玉砌。桂影冰壶里。灭烛且徜徉。夜深应更香。
滁上间日阴晴联句
刁绎（宋代）

阴晴淮海气何殊，一昔风光互惨舒。
大块养春裨造化，繁云间日蔽居诸。
暖回沙碛催来雁，寒彻冰池怯上鱼。
山色晦明如代谢，花枝凉曝似相于。
朝暾忽荡川原净，夕翳还笼井落疏。
快适得朋酾醁酒，困眠无兴读残书。
虹霞灼灼飞琳馆，烟霭濛濛袭隼旟。
定与物情均燥湿，殆非星好有盈虚。
连空雪意迷高柳，绕舍阳和坼嫩蔬。
林外昏鸦啼野尽，城头新月上帘初。
九月十一日杓孙得男
楼钥（宋代）

郡斋弧矢记垂门，今日衰翁更觉尊。
生晚不能瞻大父，年高却幸见曾孙。
从今镜镊知无用，但喜芝兰近愈繁。
题汝孳孳守家法，为传衣钵到仍昆。
一枝春 茶瓯中有一茎竖立，俗名茶仙，主有客来
俞樾（清代）

嫩展旗枪，有灵根袅袅，亭亭斜倚。伶仃乍见，便是藐姑仙子。

纤倚倦舞，又罗袜、踏波而起。休误认，杯内灵蛇，负了雨前清味。

天然一茎摇曳。爱云花雾叶，青葱如此。擎瓯细品，漫拟苦心莲蕊。

灵机偶动，又添得、喜花凝聚。应卜取、佳客连翩，桂舟共舣。
送陈沂赴南京卫幕 其一
王立道（明代）

水落寒江送客舟，雁声云影共悠悠。晋陵风物今何似，须信相如故倦游。
惜秋华 九日拟登妙光阁，不果，寄马桂海及家季乔伯
唐芑（清代）

嘹呖飞鸿，横晴天、似吐悲秋怀抱。懒上层楼，伤心暮烟斜照。

更抱叶满阶，风扫残蓼。当轩云扰。凭高处、谁称古趣，沉酣抱帽。

秋色京华老。想故园蓉菊，正当佳好。次第开、水畔放船能到。

萍踪浪寄金台，叹归与、路迢云渺。应道。佩茱荚、一人独少。
辛亥春别湖上诸友
释行海（宋代）

江南花信厌春寒，乡路迢迢去亦难。
不解趋时人笑拙，每怀归计自求安。
明朝芳草空相忆，何处青山复共看。
二十八年清苦志，独歌白雪对幽兰。
朱世同喜雪中得酒出佳篇相谢用韵奉酬
吴芾（宋代）

吾子一布衣，抱道仍怀德。
人呻仰其高，耐寒如松柏。
亦复诮其介，忍穷如铁石。
欲耕且无田，欲住且无宅。
借人茅舍居，破漏无遮幂。
兀坐懒扫除，凝尘常满席。
文章老更成，初不事雕刻。
间为场屋游，往往遭弃掷。
进取既不谐，资身又无策。
敩学三十年，尝作离乡客。
亦岂无六亲，为亲成间隔。
亦欲求知音，无奈俗眼白。
不知何所负，半生罹此厄。
空读万卷书，不得稽古力。
昨朝起开门，雪深平地尺。
极目望四郊，万里如一色。
穷人尽皱眉，共畏寒威逼。
亦大不能堪，君独无戚戚。
危然书窗下，哦诗度朝夕。
我送一壶酒，酒面蛆浮碧。
但可浇愁肠，岂足资欢适。
君乃走长篇，再三叙感激。
笔下有如君，足为人楷式。
勿谓道难行，自古有通塞。
时来会见上通津，莫忧计拙无衣食。
偈颂三十二首 其十九
释宗演（明代）

今朝四月一，春去无踪迹。衲僧拄杖子，依旧光黑漆。

看看，旋岚偃岳而常静，江河竞注而不流。野马飘鼓而不动，日月历天而不周。

尽情抛掷太湖里，下载清风孰与俦。
次韵王监叔二首
陈著（宋代）

古道在山林，还从冷处寻。
醉时诗落纸，梦时诗落纸，
梦里鹤随琴。岁月悠悠外，
乾坤浩浩心。何妨且留住，
风雨是知音。
和永叔郡斋闻百舌
梅尧臣（宋代）

响舌能令百鸟羞，听时丹杏发山邮。
春云不定雨来急，湿翅苍茫高树头。
夏夜与臧奎魏野会宿河亭联句三十韵
陈越（宋代）

文见本书魏野一○。夏夜与臧奎魏野会宿河亭联句三十韵。
寄庐山道士二首 其二
董嗣杲（宋代）

常常有约寻幽趣，汨汨无从避俗喧。欲断世间千万事，须穷纸上五千言。
开炉日赋
宋庆之（宋代）

筋力已非旧，逢寒亦自怜。
风霜在檐外，妻子语灯前。
纸被添新絮，茶瓯煮细泉。
虽云方寸地，春意一陶然。
读刘梦得集
李刘（宋代）

一咏桃花谪九年，何如兵卫日高眠。
苦嫌不得文章力，得力教君更可怜。
和李雁湖晚春即事八首
吴泳（宋代）

蔼蔼停云八表昏，终风吹雨泊天门。
系船东港缘壕去，落日牛羊下远村。
论语绝句一百首
张九成（宋代）

子路何尝肯不情，从人姑尔事虚名。
所行唯恐复闻耳，既已闻之且力行。
送颖叔帅临洮
彭汝砺（宋代）

风如疾雷雹如芋，积雪如丘壅道路，蒋侯车驰挽不住。

见说西人复啸聚，目视阴山欲飞去。蒋侯文如江海注，一决万里无尽处。

笔落在纸成云雾，气吞云梦八九数。力转丘山缚螭虎，终日笑言公不怒。

三军号令成樽俎，羌戎胆落汗流跗，边人乃至歌五裤。

昔誇禁中得颇牧，今见南阳称召杜。前席宣室疑已暮，勒功燕然无可慕。

归来遍作人间雨，杕杜吾当为君赋。
宿成湘林下
贾岛（唐代）

相访夕阳时，千株木未衰。石泉流出谷，山雨滴栖鸱。

漏向灯听数，酒因客寝迟。今宵不尽兴，更有月明期。
悼颐中朝散兄
张扩（宋代）

韬玉无人识，佩兰空自芳。娱亲终一世，好善被诸郎。

梦短催驹隙，声哀断雁行。英魂招不得，松槚护崇冈。
游峨眉
冯时行（宋代）

向来一纪登临意，白发颓龄才一至。
阮哭穷途真可笑，孔小天下或如是。
平生历览廓无碍，方称老怀疏不緻。
安能却妆住云霄，更不婆娑下平地。
冬夜会孙莘老司谏书斋 其一
释道潜（宋代）

去马来车声已阑，雪云低压暮檐寒。地炉山蘖烧初熟，软语聊为世外欢。
徐成之园亭三咏·竹径桃花
孔武仲（宋代）

辟地不盈亩，点缀成阻修。
相招竹林逸，更作桃源游。
绰约新饮露，琅玕曾倚秋。
春风荡人意，此境独清幽。
减字木兰花·神清气爽
王哲（金朝）

神清气爽。乐处清闲堪一唱。气爽神清。鼓出从来自己声。清神爽气。长就黄芽缘溉济。爽气清神。认得前程这个真。
延陵道中即事三绝
朱南杰（宋代）

人家密簇近溪旁，旧寥青裙竞采桑。
相唤相呼相叹息，茧丝岁岁为官忙。
雪后到荐福寺梅下
刘敞（宋代）

行寻残雪远，暖就梅阴坐。悟彼寒气消，识此春景破。

留僧迨日暮，听鸟忘巾堕。从此到芬芳，应须数来过。
和张中大 其一
王洋（宋代）

天作长绡玉作图，恍然身世在冰壶。岁期共饱如颁粟，瑞要均冰胜得珠。

未办五湖扬短艇，且谋双鲤唤长须。清朝不要培芝菌，正好称觞颂正符。
送任畹评事赴沂海
姚合（唐代）

掷笔不作尉，戎衣从嫖姚。严冬入都门，仆马气益豪。

沂州右镇入，士勇旌旗高。洛东无忧虞，半夜开虎牢。

丈夫贵功勋，不贵爵禄饶。仰眠作书生，衣食何由销。

任生非常才，临事胆不摇。必当展长画，逆波斩鲸鳌。

九陌尘土黑，话别立远郊。孟坚勒燕然，岂独在汉朝。
次友人邱仲深韵 其二
邢宥（明代）

屈指明年六十三，人情世态饱经谙。几多黑发不曾白，无限青衿出自蓝。

大半交游登鬼录，一生功业付空谈。不堪老去休归亟，犹冀酬恩有友班。
卖花声　晓起买花有感
沈谦（清代）

风雨连朝，春色不知馀几。见筠篮、粉红香腻。高呼低唤，奈绣帘深闭。

料多娇、惺忪犹未。

惜花人早，买得酴醾半蕊。手擎来、燕随莺睨。兰闺昔日，有翠螺新髻。

今教我、寄将谁是。
咏史
吴氏（宋代）

六贵同朝激虎彪，横江勒马下秦州。
银枪酒市春双靥，玉昼莲秦月半钩。
赵鬼西京谙汉赋，阿兄东阁压通侯。
谁知讲武旌头入，芳乐笳声碧麝秋。
水调歌头（寿参政徐意一）
李公昴（宋代）

地位到公辅，耆艾过稀年。几人兼此二美，而况是名贤。松柏苍兼长健，姜桂老来愈辣，劲气九秋天。鲠鲠撄鳞语，不改铁心坚。

说武夷，同此月，瑞三仙。公虽居后，瑰奇伟特却光前。续得紫阳脉络，了却西山事业，舟楫济商川。饮对黄花榭，一酌岁三千。
次韵晁美叔游山见奇
苏颂（宋代）

已践修涂到急流，暂回俗驾喜同游。
名为外物知难必，学悟无生信若浮。
骚雅深情追李杜，林泉高兴拉巢由。
迟留更爱灵峰境，青桂风来不待秋。
镇远分司寄宿
江源（明代）

镇远且留宿，偏桥谩计程。聒人蛙乱吠，照我烛孤明。

远世一无累，为官百不成。虽然归亦好，君宠未忘情。
寄宝藏壁天瑞
施枢（宋代）

路转小桥东，群龙拥梵宫。
荇花明晚水，莲叶向秋风。
匠斧应休役，禅窗定费功。
笑他尘俗者，客路每匆匆。
次游可斋见赠韵
谭大初（明代）

拙直抱沉疴，得请归林泉。至道愧不闻，光景悲流年。

既无适俗韵，琴书且盘旋。讵意迟莫入，不为长者捐。

高轩过敝庐，谓我声名全。异哉沧海鲲，误落江鱼筌。

余行既不迷，勿论白与玄。会看宣室诏，冰玉本来蠲。
千佛岩读书寄内
韦骧（宋代）

官期未迫暂閒身，敩学岩居及夜分。霜落空山寒切骨，风号万夜响连云。

有民勿谓书休读，无术当知政必棼。独宿不辞应会我，功名富贵本辛勤。
鹊桥仙（旬会作）
郭应祥（宋代）

六丁文焰，六韬武略，那更六经心醉。六人相对座生风，继六逸、当年旧事。

六州清唱，六么妙舞，执乐仍呼六妓。大家且饮六分觥，看宾主、迭居六位。
和折子明丈闲居杂兴十首 其八
赵蕃（宋代）

抄写犹前日，吟哦遂隔年。真成坠眢井，未易及深泉。

曷日仙能至，何时弹比圆。自非深致力，宁识贵吾贤。
归田四时乐二首 其二 夏
欧阳修（宋代）

南风原头吹百草，草木丛深茅舍小。麦穗初齐稚子娇，桑叶正肥蚕食饱。

老翁但喜岁年熟，饷妇安知时节好。野棠梨密啼晚莺，海石榴红啭山鸟。

田家此乐知者谁，我独知之归不早。乞身当及彊健时，顾我蹉跎已衰老。
题胡敦约山行图
张孝祥（宋代）

松行石磴两崎岖，此去长安路更迂。底个官侬强健在，葛巾芒屩自骑驴。
静斋
胡宿（宋代）

铃阁侍卫稀，幕府文书省。石上试真茶，松间移小鼎。

吏师所至清，仁者本便静。
题岩寒拾
释师范（宋代）

五峰路上，双涧寺前。
藏头露面，抚背拍肩。
举笔欲题题不得，断崖千仞锁寒烟。
法梧门祭酒龛
查世官（清代）

昔闻丹丘生，说诗譬诸禅。镜花与水月，应作如是观。

维摩本无与，文字皆可删。心通有顿悟，千偈如水翻。

当其未悟时，兀兀一蒲团。空明渺众虑，丈室何其宽。

先生居上座，瘦骨如瞿昙。庄严具七宝，定慧彻三关。

说法用我法，舌本如转环。吾无隐乎尔，香气来旃檀。

色相涌空界，四壁开烟峦。白云淡流水，黄叶飞空山。

清泉咽幽石，孤花媚秋潭。宗门有了义，此境须微参。

啖蜜得真味，食蔗有回甘。作诗呈我佛，弥勒应同龛。
次韵文约赠行
董颖（宋代）

归买农畴一饱休，乌鸢储肉且身谋。
扁舟欲趁晚潮发，别袂莫烦樽酒留。
松菊有情供好梦，氛埃无赖犯征裘。
明年驿使相逢处，还折梅花寄我不。
颂古九首
释普信（宋代）

大用纵横掣电机，烁迦罗眼尚胶黐。
迷途梦里争唇吻，却忆随他去一回。
逍遥咏
宋太宗（宋代）

精心求一善，一善许相宗。
利物无穷尽，分明理道通。
正邪名恍惚，晓悟见真空。
象外行持法，玄言显圣功。
贾硕秀才得两圭有邸
晁补之（宋代）

混沌既凿元气痡，鸿源滔天尧曰吁。
羽渊之化三足逋，玄圭告功闻禹书。姚虞班器奔九区，涂山合瑞群辟趋。
三朡肆伐夏宝俘，下逮血祭仍疈辜。
飨有明德繄玉如，霍山属之医无闾。
裂崖剖璞陈璠玙，追琢出美山为虚。
两圭礼地四望俱，寸尺可识形可图。
缗城之西物色古，霹雳野火烧墙堵。
大氓筑室动千杵，奔泉启锸幽奇睹。
阴溪埋冰剥寒土，浓氛却埽孤月吐。
森然愕立疑未举，荧荧幽光射败筥。
邻人进说田父怖，张伯不敢私自取。
初来画地为予语，邸圆中规圭合矩。
镶奇未可一二数，嬴颠刘蹶分莽卤。
礼严登降谨仰俯，牲玉不加随豆簠。
饩羊之存良小补，此宝岂徒周石鼓。
酆城尺铁尚可神，老虬跃水生雷雨。
仰山寻郑谷书堂
严嵩（明代）

遗墟那复辩，岩石但苍莽。遐想嘉遁年，云霞结真想。

馀辉贲草木，秀句在穹壤。泠泠韶濩音，千秋宁绝响。
题卫太尉岩集图
曹勋（宋代）

卫公雅志安林泉，禀生似无尘土缘。
英标孤映出群鹤，姿仪密际三界仙。
居临山麓绝焕丽，楚楚松竹相后先。
幽岩嵌空截绿玉，嘉木荫映摇苍烟。
喜招社友共清集，中有一老谈幽神。
其余六逸咸自若，炷香瀹茗殊恰然。
曹丘倚案独阁笔，想见窘思人所怜。
众宾得接书史乐，浩气高压江湖天。
只觉谈话可上汉，不拟步武犹居廛。
墨隐能画巧为此，一段美事端宜传。
好辞更赋风月上，胜韵直彻星辰边。
他时一笑忽相值，固应何止三千年。
醉花台坐月听东邻美人吹箫 其三
伍瑞隆（明代）

高台夜久露凄霏，仙侣秦楼归未归。我更断肠听不得，愿随双凤梦中飞。
刘郎浦夜赋
陆游（宋代）

平生远游心，眦睨万里窄。
今年下三巴，放浪浮七泽。
菰蒲无远下，但觉风索索。
浪高星辰湿，天碧河汉白。
十年散醉发，未易著朝帻。
守符倘可乞，来作潇湘客。
鹧鸪天 为紫宜补六花卷二首 其一
吴湖帆（清代）

清秘灵鹣席上珍。重游水缋著缤纷。采毫颊缀三分色，湘梦奁开六幅裙。

脂潋滟，粉氤氲。诗中画里唤真真。倩扶花伴姑仙紫，五百年前疑是君。
山村咏怀
邵雍（宋代）

一去二三里，烟村四五家。
亭台六七座，八九十枝花。
好字拘就观字正回文
赵炅（宋代）

道宽开训新，生生业□□。好观来运人，
和尹少稷上元 其一
王洋（宋代）

年少轻衫竞彩霄，老翁心地寄参寥。照人灯火成何事，示我威仪贵不恌。

闲却剪刀寻断梦，任随锦毂纵华镳。固知行乐承恩泽，亦喜丰年乐一瓢。
古意
刘克庄（宋代）

吾夫子喜称遗逸，太史公亦传滑稽。
尧帝杯曾逊巢许，武王粟不饱夷齐。
拾来穗即万钟禄，采下薇堪百甕虀。
不是狂言大无当，闻之齧缺与王倪。
夏日同安示阿崇诸衲子
释德洪（宋代）

老眼朅来惊节物，闲同诸子话江乡。试茶正要旋烘盏，煮饼且令深注汤。

忽忆海山餐荔子，更思湘水劈莲房。夏休便可车轮去，菌蕈秋肥趁及尝。
东园草堂新成二首 其一
叶梦得（宋代）

官舍如何有草堂，野人熟处是难忘。池开月映千山迥，槛静风生六月凉。

幽径也从穿别圃，小舟还似过横塘。深知幕府文书省，尽付甘眠亦未妨。
次刘晓窗九日韵 其八
杨公远（宋代）

黄花堆积若钱流，妆点诗家富贵秋。元亮不将渠贳酒，空留遗恨尚悠悠。
和范蜀公题蜀中花图
韩绛（宋代）

径尺千馀朵，矜誇古复今。锦城春物异，粉面瑞云深。

赏爱难忘酒，珍奇不费金。应知色空理，梦幻即欢心。
御赐真赞师演成四偈 其四
释宗杲（宋代）

随物现处，廓清寰宇。不动神情，气吞项羽。
太尉王公以九锡命大将军让公将还京邑祖饯赠
陆云（魏晋）

天子念功。
大典光备。
肃肃王命。
宰臣莅事。
穆矣渊让。
遗功遂志。
思我远猷。
徽音孰嗣。
无思轩
郭祥正（宋代）

妙妙无心岂有思，一轩幽瞰碧涟漪。篆香销尽月华午，知是高僧定起时。
用佚老园叟韵简直孺并寄园叟
方岳（宋代）

赵君规模要名世，徐君人物南州稚。
欲携老砚共砚冰，梅花不许山礬弟。
今年识徐如识春，未识佚老园中人。
似闻竹外一溪碧，天与隔断俗子尘。
此诗到眼情已浃，吾曹终与常人别。
不然持问溪头云，渠自客吾分半榻。
探野航古梅
张侃（宋代）

池边梅未绽，不是怯霜风。待得阳和到，清香一线通。
乞罢未报承延晋秦庆皆惠书
李复（宋代）

东西南北阅光阴，边意萧条老境侵。
四府飞书惭过誉，数畴废壤愧初心。
倾怀敢望时情合，论事须思后计深。
髀肉久消筋力倦，但能操笔谢知音。
春晚杂兴
陆游（宋代）

青梅荐煮酒，绿树变鸣禽。
处世已如客，伤春无复心。
焚香惟默坐，曳杖亦幽寻。
一日悠然过，深惭惜寸阴。
二叠
刘克庄（宋代）

暮年鼻塞等薰莸，高摘浓薰两罢休。
奴折长枝汲薪水，老夫不复置香篝。
洛阳道
王贞白（唐代）

喧喧洛阳路，奔走争先步。唯恐著鞭迟，谁能更回顾。

覆车虽在前，润屋何曾惧。贤哉只二疏，东门挂冠去。
夏日
陆游（宋代）

黄葛蚊厨睡欲成，高槐阴转暑风清。
倚床奴子垂头坐，摇手孙儿小步行。
恭谒台岳桐柏观纪事
谢伋（宋代）

拜恩散号在兹地，乘兴真游驾小车。
拥笏朝真香火罢，虚明庭院静无哗。
按图默记金声赋，意气直欲登仙槎。
龙渊三井液膏乳，琼台双阙飞云霞。
玉堂珠阁不可到，山灵勒回因念差。
金壶龙检世已远，五千漆字犹堪夸。
如今丹笔已漫漶，风日暴炙元无遮。
元公丰碑压千柱，择木小隶湮尘沙。
丈人巾屦青松下，道士瓯蚊随倾茶。
谓予读敕见陈请，州贴次第来幽遐。
了知君心弃符竹，不敢复献旌节花。
我今便欲老岩谷，亦不求枣大如瓜。
洗心脱然去尘累，不慕盛丽并纷华。
黄衣青藜或可遇，愿授竹简观聱牙。
人生信是行乐耳，岂复自慁同池蛙。
兹行已占平生胜，后来游观宁复加。
清兴不极尚忘返，长天日暮空咨嗟。
缘识
宋太宗（宋代）

冲和道德勿相违，圣事超凡好仗依。
但有阴功存世界，何疑白日化身飞。
挟瑟
陆龟蒙（唐代）

挟瑟为君抚，君嫌声太古。寥寥倚浪系，㗫㗫沈湘语。

赖有秋风知，清泠吹玉柱。
秋日楼居
袁九昵（清代）

高楼一骋望，秋林何冥冥。金飙飒然来，拂拂吹轩楹。

严霜凋蕙飒，竹根莎鸡鸣。落日凄以黄，照此朱槿荣。

房栊郁窈窕，芳树纷葱菁。低枝触锦瑟，泠然激清声。

境寂意自惬，虑淡心寡营。因悟静者远，而多遗世情。
跋冯文简公赠朱忠靖公帖四首 其一
袁说友（宋代）

三魁天下极登庸，具眼相看识巨公。翰墨密传心印子，勋名同在百年中。
西江柳氏月江诗
赵文（宋代）

何人种此玻瓈橘，挂在空高寒露湿。秋风吹堕清泠中，惊杀神髯夜深蛰。

钴鉧潭中岂无月，冷光长照衰羁泣。何如阿孙屋头月，时时投取杯中吸。

吸馀吐向笔墨间，纸上淋漓流月汁。前年劫火到诗屋，月走江寒烧不及。

青山夜起绕皆山，满地芦花不堪拾。何时短棹钓西江，雪寒一夜无蓑笠。
闲出
白居易（唐代）

身外无羁束，心中少是非。被花留便住，逢酒醉方归。

人事行时少，官曹入日稀。春寒游正好，稳马薄绵衣。
次韵感怀
程公许（宋代）

雨淫萧艾掩嘉蔬，况敢堆盘荐腹腴。
借问素餐颜有忸，河边宁作鲍生枯。
梅花
文彦博（宋代）

洛涘幽居植，江南驿使传。一阳初应候，万木独为先。

素萼凌繁雪，清香袭淡烟。欲知佳丽处，汉殿晓妆妍。
咏主人壁上画鹤寄乔主簿崔著作
陈子昂（唐代）

古壁仙人画，丹青尚有文。
独舞纷如雪，孤飞暧似云。
自矜彩色重，宁忆故池群。
江海联翩翼，长鸣谁复闻。
春游
陆游（宋代）

杏花天气喜新晴，白首书生乐太平。
小陌秋千虽隔世，名园祓禊尚关情。
山林自古流觞地，弦管谁家送酒声？蓴菜鮆鱼初满市，莫将羊酪敌南烹。
度楚云台前小桥
陈献章（明代）

一木欲度溪岸高，江门丈人放步牢。脚底太行开几片，秋风随处洒鸿毛。
晚投慈恩寺呈俊上人
许浑（唐代）

双岩泻一川，十里绝人烟。古庙阴风地，寒钟暮雨天。

沙虚留虎迹，水滑带龙涎。不及曹溪侣，空林已夜禅。
西楼别寄闽宪诸公
萨都剌（元代）

八月八日溪上别，溪上彩旗红猎猎。离情已逐渡江云，边草连天剪秋色。

玉骢金虎诸大夫，欲别不别留斯须。沙明浅渚白鸟下，酒尽落日青山孤。

丈夫有泪不须洒，去客挂帆君上马。悠悠回首各东西，惟见西溪捕鱼者。

闽关一片月，太行一片云。雁书远寄隔山岳，云飞月明多忆君。
题水牯庵二首
曾丰（宋代）

尧自牵牛舜着鞭，虽劳未必适牛天。
君今驯养犊成牯，饱卧太虚游自然。
艮岳百咏 蹑云台
李质（唐代）

万本琅玕密不开，林深明碧锁高台。更无一点游尘到，但觉云随步步来。
客来览秀堂玩葵次韵
区元晋（明代）

青尊同客对奇株，又见灵根禀气殊。锦在丛中虽漫尔，丹求心上却相如。

三阳倾向逢虞日，五色灿烂忆帝裾。绕膝儿孙花下舞，传芳宁解继三馀。
塔子山
王十朋（宋代）

已过鲁家洑，犹瞻石首山。水随江缭绕，山逐岸回环。

雨泊芦洲畔，舟行晚照间。贪看洞庭好，不作沌中还。
暮秋郊行偶述
谢榛（明代）

太行迢递起苍烟，凄断鸣鸿倚杖前。
南阻黄巾愁落日，东游皂杖感当年。
山城秋老行边树，河甸寒生战后天。
独有王孙多意气，千金骏马猎平田。
宫词 其八十四
赵佶（宋代）

忘忧清乐在枰棋，仙子精功岁未笄。窗下每将图局按，恐防宣召较高低。
客意五首
陈舜俞（宋代）

水浊不见面，安能照胆明。
还因送流梗，所得计归程。
日落西风急，秋声积潦并。
清江前约在，赖尔濯吾缨。
姜总管相送至扫溪三十里夜雪中留别 其一
虞俦（宋代）

相得诗人我与公，浙江从此隔西东。年来已是难为别，更在山中风雪中。
次苏平仲编修北山记游韵二十四首 其十七
童冀（明代）

小池春水涨微澜，把酒临风且尽欢。三月韶光付流水，百年心事几凭阑。

劳生已信儒冠误，阅世方知蜀道难。得失由来会天定，雨云翻覆谩多端。
颂古三十九首
释道枢（宋代）

钟鼓声声已唤斋，堂前作舞老公家。
虽然一钵充饥困，不觉牙生满口沙。
岭上红梅
范成大（宋代）

雾雨胭脂照松竹，江南春风一枝足。满城桃李各嫣然，寂莫倾城在空谷。

城中谁解惜娉婷，游子路傍空复情。花不能言客无语，日暮清愁相对生。
浪淘沙·其五
刘禹锡（唐代）

濯锦江边两岸花，春风吹浪正淘沙。
女郎剪下鸳鸯锦，将向中流匹晚霞。
送崔九过丹阳却
严羽（宋代）

江国归心一雁牵，河楼分手数杯传。千崖万壑秋声里，匹马孤帆落照边。

牛渚寒波翻极浦，荆门晚树合遥天。他时莫枉瑶华问，南北相思各渺然。
重游无隐赠鹿苑
汪熙（宋代）

为访远公去，筇支石径斜。林风战枯叶，岩日曝寒花。

石古重摹字，泉甘试瀹茶。寻春虽有约，我欲泛银槎。
次韵薛士昭琴室
李洪（宋代）

抗志青霞上，高情复见今。
五言冠诗眼，三叠玩琴心。
世业含香地，传衣翰墨林。
朝端方籲俊，正始有遗音。
读古德传八首 其二
释德洪（宋代）

石门冢木团云雨，偶爱车轮烟翠深。火种刀耕期饱暖，问心求法谩追寻。
和林建佛寺疏
耶律楚材（元代）

龙沙玄教未全行，故筑精蓝近帝城。须仗檀那垂手力，一轮佛日焕然明。
送郑别驾督鹾还西粤兼柬薛使君二首 其一
卢龙云（明代）

有美家声旧，能忘吏事劳。官淹庞统骥，佩羡吕虔刀。

早识驹千里，争看凤一毛。临岐方怅别，西望岭云高。
和因观罩鱼斫鲙 其一
韦骧（宋代）

一丈深溪一丈鱼，不论高价只愁无。携来缕作霜盘鲙，美玉纷纷得所沽。
说诗
姜特立（宋代）

作者固已难，读者亦未易。
有宝斯识宝，至宝况难值。
三家寠人子，岂辨瑚琏器。
鼠璞将见珍，周鼎或斡弃。
诗道诚难言，大要该六义。
其高出苍天，其深潜厚地。
枯中发穠华，淡处有余味。
似拙乃藏巧，借钝以宣利。
开阔要波澜，组织须经纬。
或险而莫亲，或平而足贵。
圆转各随形，悟入非力至。
不止事吟哦，先须存兴寄。
变态千万端，胜处同一致。
以此而读诗，庶得古人意。
念奴娇 其二 二月十五
佚名（宋代）

红娇绿软芳菲遍。正荏苒、春方半。帘幕任垂花影乱。

年年此日，月娥仙子，来赴瑶池宴。绮罗暗帘成行满。

尽酌金樽十分劝。愿指松椿为寿算。北堂深处，朱颜绿鬓，赢得此身强健。
与诸弟游天竺
张镃（宋代）

出门残月带晨鸦，飞盖相从纵五花。
风绰败芦依岸老，水分洲渚抱山斜。
橐鞬未遂书生志，钟磬聊寻衲子家。
何物最能舒望眼，晓云吹霁不成霞。
李次山自画两图，其一泛舟湖山之下，小女奴
范成大（宋代）

黄尘车马梦初阑，杳杳骑驴紫翠间。
饱识千峰真面目，当年拄笏漫看山。
江州
蔡肇（宋代）

浔阳江上陶彭泽，五株杨柳青山宅。
元和之中白司马，送客江头明月下。
当时尽作庐山客，林下题诗石上眠。
经故侯郎中旧居
方干（唐代）

一朝寂寂与冥冥，垄树未长坟草青。

高节雄才向何处，夜阑空锁满池星。
历阳十咏之一厤湖
贺铸（宋代）

昔也万家邑，今为无底渊。
城郭泯遗迹，人民安得全。
吊古一回首，薄暮愁风烟。
拯溺不无意，吾生後千年。
菩萨蛮
李弥逊（宋代）

风庭瑟瑟灯明灭。碧梧枝上蝉声歇。枕冷梦魂惊。一阶寒水明。

鸟飞人未起。月露清如洗。无语听残更。愁从两鬓生。
张太傅生日诗
晏殊（宋代）

三陟槐庭二将坛，册书文武载动贤。
辞荣尚峻经邦秩，养素方动钓渭年。
清会别开金谷墅，新吟多杂蕊珠篇。
惊姜今日增华耀，海内簪绅共祝延。
满江红（幕府诸公郊外同集以病不去）
王质（宋代）

方丈维摩，蒙衲被、都齐不省。空怅望、锦裘绣帽，玉珂金镫。十月小春逢此日，一时胜事输公等。问短衣、匹马射南山，何人肯。

山暮紫，峰如笋。江寒碧，沙如粉。望塞鸿杳杳，水遥天永。饮罢不妨瓶屡卧，归来自有风吹醒。试断桥、流水月明边，寻疏影。
采桑子·小堂深静无人到
冯延巳（五代）

小堂深静无人到，满院春风。惆怅墙东，一树樱桃带雨红。
愁心似醉兼如病，欲语还慵。日暮疏钟，双燕归栖画阁中。
和邓慎思秋日同文馆诗三首 其二
耿南仲（宋代）

槐市任花黄，赓歌且辟场。醒心流水曲，警耳白云章。

冷竹枝枝翠，芳兰叶叶香。满前皆俊彦，何但有三康。
和僧二首
胡宏（宋代）

西风吹我对秋光，要挽银河万里长。
洗尽世人烦恼障，大家无事得清凉。
金刚随机无尽颂·法身非相分第二十六
释印肃（宋代）

特地一场愁，角声吹画楼。
不困勉道者，洎合一生休。
客中咏二高士f 其一 吴门梁伯鸾
陈子升（明代）

踰岭去桑梓，吴门花发时。出门仰天笑，聊以当吾噫。

逸妻岂不恋，求友兴深思。一过伯通桥，夫君洵我师。
金鸡五言十四韵
欧阳修（宋代）

蛮荆鲜人秀，厥美为物怪。禽鸟得之多，山鸡禀其粹。

众綵烂成文，真色不可绘。仙衣霓纷披，女锦花綷縩。

辉华日光乱，眩转目睛惫。高田啄秋粟，下涧饮寒濑。

清唳或相呼，舞影还自爱。岂知文章累，遂使网罗挂。

及祸诚有媒，求友反遭卖。有身乃吾患，断尾亦前戒。

不群世所惊，甚美众之害。稻粱虽云厚，樊絷岂为泰。

山林归无期，羽翮日已铩。用晦有前言，书之可为诫。
打麦词八首 其一
徐搢珊（清代）

农忙谁敢任游遨，袯襫朝披夜桔槔。惟是登场勤打麦，田家妇女莫辞劳。
夔帅范太尉生日
冯时行（宋代）

秋空无云倚太阿，天劝不受金盘陀。
英姿杰气狭宇宙，却立引手攀明河。
已办长缨三百尺，缚取胡雏寄飞馹。
徐挥白羽扫龙庭，停骖戏勒燕然石。
落落雄图九万里，白帝屈公朝夕耳。
天使中兴气象自公还，还当与公金石年。
宜人闻人氏挽词
楼钥（宋代）

四郡歌贤牧，鱼轩从隼旟。
深闺无里谒，色养谨安舆。
故里称家法，诸郎读父书。
美哉彤史笔，三诵为欷歔。
孤山二咏（并引）
苏轼（宋代）

孤山有陈时柏二株。
其一为人所薪，山下老人自为儿已见其枯矣，然坚悍如金石，愈于未枯者。
僧志诠作堂于其侧，名之曰柏堂。
堂与白公居易竹阁相连。
属余作二诗以记之。
柏堂道人手种几生前，鹤骨龙姿尚宛然。
双干一先神物化，九朝三见太平年。
忽惊华构依岩出，乞与佳名到处传。
此柏未枯君记取，灰心聊伴小乘禅。
竹阁海山兜率两茫然，古寺无人竹满轩。
白鹤不留归后语，苍龙犹是种时孙。
两丛却似萧郎笔，千亩空怀渭上村。
欲把新诗问遗像，病维摩诘更无言。
偈二十二首
释洵（宋代）

是非海里横身入，豺虎群中放步行。
自是渠侬无影迹，从教天下竞头争。
常在动用中，动用收不得。
常在万象中，出万象一头。
你若簸土扬尘，我则空澄海湛。
你若单提独弄，我则竖四横三。
不是渠侬多意气，他家曾踏上头关。
儗汉末小乐府九首 其一 伉乡俟
缪荃孙（清代）

自居师保尊，讵肯后党附。幸哉伉乡侯，不为萧太傅。
湘潭道中赠送丁碧眼相士
文天祥（宋代）

自诡衡山道士孙，至今句法有轩辕。
世人未见题尧庙，尽把昌黎作寓言。
收拾衡云作羽衣，便如屈子远游归。
离骚忘却题天柱，为立斜阳问翠微。
叠韵答学山侄
叶燮（清代）

处世应师田子方，马迁《货殖》计宁长？东西鸿爪皆空点，今古峨眉不易防。

漂泊未归元亮宅，支离合老管宁床。生涯陇畔驱黄犊，焚砚何心赋《补亡》。
雨中饮何玉峰广文斋中迟范叔度比部柴珠江舍人不至
百龄（清代）

金鸦堕水白日匿，碧城朵朵山钩连。黑云如羊在天上，挟雨腾踔鸣雷鞭。

须臾沟浍潦水急，怒涛澎湃惊昼眠。小奚扣门食指动，如闻海上传瑶笺。

为言斗酒藏之久，况有黝甲同击鲜。我马不辞泥至骭，淋漓直到宫墙边。

老饕据座箸齐下，银瓶倒泻吸长川。人生醉饱岂易得，二豪不至何拘牵。

主人对我惨不乐，攒眉但说寒无毡。大罗会上一回首，才名流落三十年。

半绾欲丐升斗粟，长官笑骂书生酸。宿尘堆案弟子散，破窗僵卧吟秋蝉。

我闻此语长叹息，士逢知己从来难。杜老诗因郑虔瘦，贡禹冠为王阳弹。

古人交谊重气节，所愧汲引无微权。曲逆当年亦贫贱，如公骨相宁屯邅。

蓬生麻中当自直，丈夫何必求人怜。以酒酬君觥累百，磊块浇散开心颜。

王戎起舞唾壶缺，壁间况有丝与弦。天公一笑善解意，忽收屏翳明婵娟。

留髡日日饮一石，会须炙輠来谈天。
朝中措
洪适（宋代）

江西文派有新图。诗律嗣东湖。十首齐安书事，君王曾问相如。

牙签B33D架，银钩落纸，美玉明珠。见说诏岁金匮，后来天下浑无。
遇陆竹石御医父子
沈鍊（明代）

燕土三年别，相逢楚水浔。丝萝元石友，桥梓总兰心。

倚盖春风里，维舟古木阴。慇勤不忍去，望望夕烟深。
禽言四首 其二
陆游（宋代）

拔笋拔笋，入箐不辞风雨窘。养成会见高拂云，取供口腹初不忍。

独持两把慰倚门，慈颜一笑如春温。
感秋书事
李中（五代）

宦途憔悴雪生头，家计相牵未得休。

红蓼白蘋消息断，旧溪烟月负渔舟。
送都钤郭太尉
黄裳（宋代）

将帅门庭喜见人，只看行止早堪亲。军人事业离群久，帐下谋堪触类新。

东土别怀应有恨，西都归思已无尘。故园未许閒游日，丹凤重飞不到春。
又送卓大著知漳州
文天祥（宋代）

大陆登三阁，源明出一麾。
临轩亲策后，上冢过家时。
秋色吴山外，春风漳水涯。
斯文交独厚，羌赋送行诗。
三友堂 竹
宇文绍奕（宋代）

清淡不媚春，挺挺凌霜雪。愿与君为友，虚中而劲节。
满江红 其二
汪莘（宋代）

洞府瑶池，多是见、桃红满地。君试问、江海清绝，因何抛弃。

仙境常如二三月，此花不受春风醉。被贩儿、俚妇折来看，添憔悴。

泛雪艇，摇冰枻。溪馆静，村扉闭。须祁寒彻骨，清香透鼻。

孤竹赤松真我友，姚黄魏紫非吾契。笑方壶、日日绕南枝，犹多事。
超果教院见远亭
李甲（宋代）

高僧欲纵目，桥上建横亭。野水茫茫白，群山点点青。

客帆风送叶，渔火夜遗星，看尽朝昏景。天涯一画屏。
独坐
陆游（宋代）

博山香雾散馡馡，袖手何妨静掩扉。
六十年前故人尽，八千里外寄书稀。
昨朝送客桐江去，今日逢僧剡县归。
欲作小诗还复嬾，海鸥与我两忘机。
乙未元日 其一
多隆阿（清代）

心惊岁月箭离弦，驹隙匆匆又著鞭。检客遗书怀故友，听儿笑语想童年。

多能招忌原非福，俗事看空转近禅。懒作应酬聊静坐，重帘缓下放茶烟。
雪后园中探梅得数枝
虞俦（宋代）

天人戏剪六花飞，却讶江梅开较迟。自是东皇私有约，故教林主缓为期。
余将北游留海昏而馀祐禅者自靖安驰来觅诗
释德洪（宋代）

暮烟重山翠，微风壮松悲。吾为五顶游，税驾脩水湄。

阿馀幽国来，细路盘颠危。裹饭夜兼程，杖笠寒相追。

入门一调笑，如获璧与圭。问来何所欲，雅意在诗词。

念余绿发日，不减子辈痴。是中有何好，迷著不自知。

败煤磨破砚，冻笔时呵之。诗成思掀豁，熟读忘倦疲。

乃知少年病，根蒂老未移。双林古禅宇，檀越多孝慈。

明年东游还，买山缚茅茨。市蔬近易致，红饭熟夜炊。

得饱即甘寝，万事付儿嬉。子辈当从我，林麓相追随。

十年何足道，乐死以为期。
魏丞相挽诗三首
王炎（宋代）

冠剑青云士，艰危孰奋身。
向来持汉节，径去犯边尘。
既用公为相，方知国有人。
凛然生气在，端合画麒麟。
易元吉聚猿卷
弘历（清代）

刻意入山居，传神写戏狙。诡称君子变，沐比楚人如。

挂树腾而迸，饮泉轩且渠。不因耽置酒，羁络讵加诸。
木兰花
晏殊（宋代）

杏梁归燕双回首。黄蜀葵花开应候。画堂元是降生辰，玉盏更斟长命酒。

炉中百和添香兽。帘外青蛾回舞袖。此时红粉感恩人，拜向月宫千岁寿。
余家旧养二鹤今不复存因和林子长悼鹤长篇遂恻然有感口占二十八字
虞俦（宋代）

倏然尸解去何之，玄圃昆崙定不疑。华表重来千载后，谁人不是冢累累。
和罗女文悼妾二首 其一
顾璘（明代）

斗帐红罗杂组裯，阳台云散梦无由。灵飞月殿仙为侣，鬼落星宫命见仇。

金屋旧恩何处所，银河秋望此生休。欲知清夜伤心地，画烛烧残独倚楼。
从白沙先生游厓山谒大忠祠作
梁景行（明代）

忠祠奇石屼，正气大江流。此日悲狂浪，伤心覆御舟。

三仁心矢日，一旅运逢秋。千古厓山上，哀猿处处愁。
西江月 咏小白猫
朱中楣（清代）

弥月狸奴堪玩，新池鱼婢应忙。时时偷窥水中央，躲在蔷薇架时。

卧似绿茵滞雪，嬲疑锦幔飞霜。穿林似兔忒轻狂，扑著虫儿谁让。
山中晚春
宋祁（宋代）

新火暮春天，穷山寄一廛。
畹兰催酒熟，溪草作茵眠。
落絮轻无定，残花浅自怜。
缁帷谈久倦，江上问挐船。
莲花
张继先（宋代）

淡淡红生细细香，半开人折寄山房。
只缘清净超尘垢，颇似风流压众芳。
秋物八咏
李钟问（清代）

西风拂柳破愁醒，旧绪依稀别帝京。落叶舟摇南北岸，疏枝长系短长亭。

寒依彭泽腰应瘦，老志灵和眼未青。莫上荒堤回首望，天涯多有怨飘零。
任以道总干生日辘轳体
项安世（宋代）

身长如玉脸如童，抱朴存真道气冲。
陇上木牛新拄颊，箧中芸蠹旧蟠胸。
周正已报初阳匝，商历方开远算洪。
不竞红尘桃李月，雪中桧桧自舂容。
句 其四
释了元（宋代）

藕断鹭鸶飞。
江城子·平生行止懒编排
刘秉忠（元代）

平生行止懒编排。住蒿莱。走尘埃。社燕秋鸿，年去复年来。看尽埃花春睡稳，红兴紫，任他开。紫微天上列三台。问英才。几沉埋。沧海遗珠，当著在鸾台。兴世浮沉惟酒可，如有酒，且开怀。
东坡生日集外舅寓斋谨赋
吴观礼（清代）

奎宿在天光熊熊，千秋文府呼吸通。有时降精流玉虹，在宋则生苏长公。

文章风骨凌华嵩，生当风寒晚节崇。真气直煦冰雪融，自能寿世包化工。

当时毁誉浮云空，帝后动色知公忠。撤金莲炬宠眷隆，纵遭迁谪恩遇终。

身行万里明益羾，安论磨蝎临命宫。今之坡老爰臂翁，平生梗概将毋同。

陈笠屐图拜鞠躬，酒脯罗列簋有饛。恍陪觞咏黄楼东，语我旧事意态雄。

凤台官阁甥馆中，诗思斗落如长洪。寿公满引流霞红，五十年来何匆匆。

表忠宝墨新磨砻，西泠旧祠肃楹栊。讲堂梅雪方溟濛，主公祠宇承流风。

惜疏荐菊嗟转蓬，庭前瞻拜呼儿童。夜分催诗钵打铜，南飞一鹤声玲珑。

我如子立邀青瞳，小草亦倚芝兰丛。玉堂著作才未充，时艰阅历忧心忡。

世间荣落胡啬丰，惟三不朽德言功。居今稽古思何穷，再拜献诗公听聪。
次韵蒋德言游太白玉几两山
楼钥（宋代）

少日游山不要归，老来腰脚不相宜。
羡君胜具了无倦，踏雪寻幽更一奇。
三家店早饮主人似喜余至而庭下残花犹在也酒客辄见避余固止之因得揽其醉态 其二
李之仪（宋代）

醉人休见避，我恨未如君。到了输他乐，何须强自分。

稻粱姑取足，鸡鹜漫离群。上马冲寒去，回头愧垄云。
送张晋望倅湖州
刘宰（宋代）

风月平分古治中，挂帆直指水晶宫。
祗今第宅多亲贵，自昔闾阎有阨穷。
勿用弥缝乖直道，毋烦歌舞竞新功。
举头见日长安近，诏入元非藉子公。
偈
释渊（宋代）

节近端午，乍晴乍雨。
带累达磨眼睛，特地和泥合土。
二祖不会眼当。雪庭枉受辛苦。
引得后代儿孙。各自开张门户。
或放南山毒蛇，或作玄沙猛虎。
雪峰连辊三毬，禾山一味打鼓。
山僧检点将来，尽是葛藤露布。
争如吃饭著衣，此外更无佛祖。
职嫂便是大哥妻，师姑元是女人做。
次韵酬求道人
朱松（宋代）

听君话匡庐，风月妙无价。
罅峰忽在前，俛仰疑幻化。
新诗未出袖，光怪炯如射。
悬知得力处，岛可不足跨。
家山为谁留，铛粥香{左禾右罢}稏。
我亦怀秋江，波清鸿雁下。
送贾恒明府兼寄温张二司户
綦毋潜（唐代）

越客新安别，秦人旧国情。舟乘晚风便，月带上潮平。

花路西施石，云峰句践城。明州报两掾，相忆二毛生。
闻觉际被风寄頔老
郑清之（宋代）

古德把茅惟盖头，飓风飘屋等虚舟。
矮窗犹有蒲团滑，也胜床前衮雪球。
夜飞鹊
胡翼龙（宋代）

星桥度情处，地久天长。尘世无此忽忙。纤云淡荡凉蟾小，家家瓜果钱唐。愁人独无那，欢紫箫易断，青罢难将。返魂何在，漫空留、荀令余香。

忍记穿针儿女，篝尘想都暗，垒损衣裳。谁念才情未灭，老来何逊，少日虑郎。柳风荷露，黯销凝、罗扇练囊。更银河曲曲，玉签点点，都是凑凉。
和留春亭席上送苏判官
韦骧（宋代）

淮野征途人，邻邦莲幕客。飞鸟逸鞭声，遥山引行色。

归欤况春近，林芳多甲拆。投宿可收灯，囊中夜光白。
偈颂五十一首
释大观（宋代）

碍塞处，有通疏。
看不足，绰有余。
千古华山山下路，输他潘阆倒骑驴。
行府之败第七十三
文天祥（宋代）

送兵五千人，散足尽西靡。
留滞一老翁，盖棺事则已。
乐静草堂为卫叔静赋
陶宗仪（明代）

屋芙蓉九叠屏，日长客去掩闲庭。
岩花暖傍疏帘落，阶草晴分庭简青。
温火试香删旧谱，汲泉煮茗续遗经。
江南定有征贤诏，太史方占处士星。
君子有所思
释智愚（宋代）

孤舟十万里，委命在危流。
五叶芬芳后，神州法已秋。
满江红 晓起
毛媞（清代）

晓起梳头，尘满了、玉台明镜。试推窗，东风却比，西风还劲。

乱树推听黄鸟语，小园懒步红芳径。最堪怜、半好半残花，春如病。

寒共暖，相为政。蜂与蝶，应争胜。只青青帝子，坐来端正。

芳草也能迎淑气，丛兰别自成幽性。但小廊、一带曲阑干，闲堪凭。
雨次遥望彼秾削色诗以叹之
郭之奇（明代）

眼中花尚有，天外景全虚。零落脂容减，凄清粉泪馀。

每疑风柳妒，一听晓禽疏。忍气催条末，伤心抱蕊初。

小青微态出，轻碧细芽舒。人在秦淮住，家依洞口居。

渡江何用楫，知姓许同裾。恐失烟光去，犹留软艳挐。

醉红相酝藉，新绿任吹嘘。难倚春嚬笑，故招雨吐茹。

廉纤湮窈幕，迷𩆓染低袪。远绛朝潜洗，浓芳夜稍除。

大都情似泣，应使黛愁舒。此意谁堪托，销魂独向余。